“บัฟเฟตต์” ทุ่มกว่า 3 หมื่นล้านดอลล์เข้าซื้อกิจการ “พรีซิชั่น แคสต์พาร์ท”
วอร์เรน บัฟเฟตต์ นักลงทุนระดับมหาเศรษฐีชาวสหรัฐ ประกาศทุ่มเงินสูงเป็นประวัติการณ์ถึง 3.236 หมื่นล้านดอลลาร์เพื่อซื้อกิจการบริษัทพรีซิชั่น แคสต์พาร์ท ซึ่งเป็นบริษัทผลิตชิ้นส่วนในอุตสาหกรรมการบินที่กำลังประสบปัญหาจากการทรุดตัวของราคาน้ำมันดิบ และก๊าซธรรมชาติ
11 ส.ค. 2558

นายบัฟเฟตต์เปิดเผยว่า บริษัท เบิร์กเชียร์ แฮธาเวย์ของเขาจะจ่ายเงินสด 235 ดอลลาร์ต่อหุ้นสำหรับหุ้นของพรีซิชั่น แคสต์พาร์ท ซึ่งจะทำให้ข้อตกลงดังกล่าวมีมูลค่าราว 3.72 หมื่นล้านดอลลาร์ เมื่อรวมกับหนี้สินบริษัท
สำหรับมูลค่าการเทคโอเวอร์ดังกล่าวของนายบัฟเฟตต์ในครั้งนี้ สูงกว่าวงเงิน 2.67 หมื่นล้านดอลลาร์ที่เขาใช้ซื้อกิจการทางรถไฟของ BNSF ในปี 2010 โดยการซื้อกิจการล่าสุดของนายบัฟเฟตต์ในครั้งนี้ ส่งผลให้ขณะนี้อาณาจักรเบิร์กเชียร์ แฮธาเวย์ของเขาครอบคลุมธุรกิจในภาคการผลิต สาธารณูปโภค อาหาร และทางรถไฟ
 
ที่มา: สำนักข่าวอินโฟเควสท์